  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Труизмъя «Медиаразведка» ӵектослэн (0+) 2023-тӥ ар понна йылпумъянъёсызъя Удмуртия путешествиослы ӵектэм 10 азьмынӥсь улосвылъёс пӧлы шедиз. Элькунмы Мурманск улосвылэн но Марий Элэн витетӥ интыез люкиз. Со сярысь элькун тӧролэн но кивалтэтлэн пресс-службазы ивортӥз. 2023-ти арын пӧсьтолэзе «Медиаразведка» ӵектосэ пыриськисьёс Удмуртиетӥ куинь нунал ӵоже ветлӥзы. Туризм сярысь гожъясь журналистъёс но блогеръёс, туспуктӥсьёс, путешествиос сярысь изданиослэн редакторъёссы Ижкаре, Воткае но кӧня ке ёросэ вуылӥзы. Соос котькуд туризм интыез дунъязы, улосвылэтӥ ветлэмзылэсь мылкыдзэс веразы. Музейёсысь адӟытонъёслэсь аспӧртэмлыксэс, котькуд туризм интыозь мерлыко транспортэн вуыны луонлыкез, сервислэсь ӟечлыксэ лыдэ басьтӥзы. Удмуртиетӥ маршрут 10 пӧлысь 9,3 балл люказ но улосвылъёс пӧлын витетӥ луиз. Нырысетӥ вить интыосын озьы ик Приморье, Алтай шаер, Калининград, Иваново, Тула, Тюмень улосвылъёс но Ямало-Ненец автоном округ. Эгра ёросысь Сэп гуртысь «Ышем гуртъёслэн калык музейзылы» ӧнерчиос вылӥ дунъет сётӥзы – 10 балл. Воткаысь П. И. Чайковскийлэн музей-юртэз но Ижкарысь Кожушковъёслэн мотомузейзы 9.9 балл басьтӥзы. «Кемалась ӧвӧл, Удмуртиез туризез азинтыны луонтэм, троссэ адӟем путешественникез паймытыны быгатӥсьтэм улосвылэн лыдъяллязы. Куке Россиез Калининградысен Владивостокозь адӟем тревел-ӧнерчиос Удмуртиын туж юн, вунонтэм мылкыд басьтӥзы шуыса верало но сое дунъетъёсынызы юнмато - со Удмуртиысь туризмлэсь бадӟым кужымзэ возьматэ. Сое 2023-тӥ арын элькунэ вуылэм 1,286 миллион туристъёс но экскурсантъёс но зэмато » Юлия Бадаш, Удмуртиысь туризмъя агентстволэн кивалтӥсез Тодэ вайытом, Шаркан ёросысь «Быг-быг» фестиваль огъяросси вожвылъяськонын вормиз. Тегъёс: Туризм Удмуртиысьтуризм Удмуртия  